Per Clausen (EL), 2007-01-25:
Nu er det lidt besynderligt, at regeringen, når vi kommer til de her områder, har den opfattelse, at der ingen sammenhæng er mellem efterspørgsel og salg og pris.
Det er et lidt besynderligt synspunkt, synes jeg.
Ministeren har jo ret i, at den afgiftsforhøjelse, man lavede sidste gang, tilsyneladende ikke har hjulpet, men det behøver vel ikke betyde, at man ikke kan lægge så store afgifter på, at det her faktisk kan blive en vare, som kun feinschmeckere køber, hvis der skulle være nogen feinschmeckere, som synes, at alkoholsodavand var en god ting.
For alt andet lige er det trods alt et problem, at salget tilsyneladende er steget med 30 pct. på et år, og vi ved jo, at det her for mange meget unge er en indgang til at indtage spiritus på et tidspunkt, hvor de mildt sagt ikke bryder sig om smagen.
Jeg glæder mig til at høre lidt nærmere om, hvilket afgiftsniveau man forestiller sig i Enhedslisten.
Jeg ville da godt tro, at man, hvis en alkoholsodavand koster 50 kr., 100 kr., 150 kr. eller noget sådan, når ud over den grænse, hvor selv stærke købedygtige teenagere vil gøre brug af produktet.
Men jeg ved ikke, om det er det niveau, man forestiller sig i Enhedslisten.
Jeg tror, at vi indførte en afgift på 2,60 eller 2,90 kr. pr. liter i øvrigt med et provenu, der går til at styrke indsatsen på området her.
Jeg må bare konstatere, at et afgiftsniveau i den størrelsesorden øjensynligt ikke har haft den effekt, og det kan man i øvrigt se belæg for på andre områder.
Jeg har været i samråd om grænsehandel, hvor vi jo også kan se, at selv om vi har lempet afgifterne, har der faktisk været et stabilt forbrug.
Så jeg tror, man må konstatere, at købekraften i det danske samfund, specielt i disse år, hvor det buldrer derudad på grund af regeringens økonomiske politik, er af en sådan størrelsesorden, at man ikke løser det her samfundsproblem ved hjælp af afgifter, men ved hjælp af holdningspåvirkning i stedet.
Jeg vil ikke sætte mig imod, at man forsøger at påvirke folks holdning, det gør vi sådan set hele tiden på alle områder.
Men jeg vil godt spørge ministeren, om ikke han er enig med mig i, at den tankegang, der ligger bag at producere de her alkoholsodavand, som er målrettet imod, at unge i en alder, hvor de måske ellers ikke ville drikke spiritus, drikker det, viser, at det er et produkt af en sådan mangel på lødighed, at det ikke gjorde noget, at man satte en afgift på det, som i realiteten fik produktet væk fra markedet.
Man kan købe cola i landets butikker, man kan købe rom i landets butikker, og nu kan man så også købe produkter, hvor de to produkter er blandet med hinanden.
Jeg kender mange mennesker, også voksne mennesker, der drikker rom og cola en varm sommerdag, uden at man af den grund kan karakterisere dem som værende underlødige.
Jeg er helt opmærksom på, at de her produkter på grund af fraværet af alkoholsmag kan være særligt tiltrækkende for den her aldersgruppe.
Det er også derfor, at vi har brugt nogle kræfter i forhold til branchen på at sikre lødig markedsføring, og det er også derfor, at vi for et par år siden indførte en afgift.
Den afgift står jeg selvfølgelig ved.
Den har haft en mission, nemlig at sende et signal om, at der her er nogle produkter, man skal være særlig opmærksom på.
Jeg rejser bare det spørgsmål, om man kan forestille sig, at vi kan løse den her udfordring via afgiftsvejen.
Det tror vi ikke på.